62024TJ0058_RES
(Kawża T‑58/24)
Tiktok Technology Ltd
vs
Il-Kummissjoni Ewropea
Sentenza tal-Qorti Ġenerali (L-Ewwel Awla Estiża) tal-10 ta’ Settembru 2025
“Servizzi diġitali – Regolament (UE) 2022/2065 – Deċiżjoni tal-Kummissjoni li tiffissa l-ammont tat-tariffa superviżorja għas-sena 2023 – Artikolu 43(3) sa (5) tar-Regolament 2022/2065 – Artikolu 4(2) tar-Regolament Delegat (UE) 2023/1127 – Metodu għall-kalkolu tan-numru mensili medju ta’ riċevituri attivi – Aġġustament ratione temporis tal-effetti ta’ annullament”
Approssimazzjoni tal-leġiżlazzjonijiet – Servizzi diġitali – Regolament 2022/2065 – Determinazzjoni tat-tariffa superviżorja applikabbli għall-pjattaformi online kbar ħafna u għall-magni tat-tiftix online kbar ħafna – Metodoloġija għall-kalkolu tan-numru mensili medju ta’ riċevituri attivi – Metodoloġija komuni għall-pjattaformi kbar ħafna u għall-magni tat-tiftix kbar ħafna – Ammissibbiltà
(Regolament tal-Parlament Ewropew u tal-Kunsill 2022/2012, Artikoli 33(3) u (4), 43(3) sa (5), 87(4) sa (6); Regolament tal-Kumissjoni 2023/1127, Artikolu 4(1) u (2))
(ara l-punti 32 u 34)
Approssimazzjoni tal-leġiżlazzjonijiet – Servizzi diġitali – Regolament 2022/2065 – Determinazzjoni tat-tariffa superviżorja applikabbli għall-pjattaformi online kbar ħafna u għall-magni tat-tiftix online kbar ħafna – Metodoloġija għall-kalkolu tan-numru mensili medju ta’ riċevituri attivi – Adozzjoni f’att ta’ implimentazzjoni individwali – Illegalità – Obbligu li tali metodoloġija tiġi adottata permezz ta’ att delegat
(Regolament tal-Parlament Ewropew u tal-Kunsill 2022/2012, Artikoli 33(3) u (4), 43(3) sa (5), 87(4) sa (6); Regolament tal-Kumissjoni 2023/1127, Artikolu 4(1) u (2))
(ara l-punti 37, 41 sa 43, 45, 46 u 50)
Rikors għal annullament – Sentenza ta’ annullament – Effetti – Limitazzjoni mill-Qorti tal-Ġustizzja – Deċiżjoni ta’ implimentazzjoni tal-Kummissjoni li tiffissa l-ammont tat-tariffa superviżorja – Annullament – Żamma tal-effetti tal-att ikkontestat sakemm dan tal-aħħar jiġi ssostitwit fi żmien raġonevoli massimu ta’ tnax-il xahar – Ġustifikazzjoni bbażata fuq raġunijiet ta’ ċertezza legali u ta’ implimentazzjoni tajba tal-kompiti ta’ superviżjoni fdati lill-Kummissjoni mir-Regolament 2022/2065
(Artikoli 264 u 266(1) TFUE)
(ara l-punti 60, 61, 63, 65 u 66)
Sunt
Adita b’żewġ rikorsi għal annullament kontra d-deċiżjonijiet tal-Kummissjoni Ewropea li jiffissaw l-ammont tat-tariffa superviżorja applikabbli, għas-sena 2023, għal Facebook u Instagram, minn naħa, u għal TikTok, min-naħa l-oħra, il-Qorti Ġenerali tat deċiżjoni għall-ewwel darba dwar l-interpretazzjoni tad-dispożizzjonijiet dwar id-determinazzjoni tat-tariffa superviżorja dovuta mill-fornituri ta’ pjattaformi online kbar ħafna (iktar ’il quddiem il-“PKĦ”) (
1
) għall-finanzjament tal-kompiti ta’ superviżjoni tal-Kummissjoni, li r-Regolament DSA jafdalha. Il-Qorti Ġenerali ddeċidiet, f’dawn iż-żewġ kawżi, li l-Kummissjoni wettqet żball ta’ liġi meta adottat il-metodoloġija ta’ kalkolu komuni tan-numru mensili medju ta’ riċevituri tas-servizz (iktar ’il quddiem in-“NMRA”) f’att ta’ implimentazzjoni u mhux f’att delegat u, sussegwentement, annullat id-deċiżjonijiet ikkontestati.
Ir-rikorrenti, Meta Platforms Ireland Ltd għas-servizzi Facebook u Instagram, minn naħa, u TikTok Technology Ltd għas-servizz TikTok, min-naħa l-oħra, kienu fi żmien il-fatti tal-kawża kumpanniji li jipprovdu servizzi indikati bħala PKĦ. Skont l-Artikolu 43 tar-Regolament DSA, huma kienu obbligati jħallsu tariffa superviżorja annwali maħsuba sabiex tkopri l-ispejjeż ta’ superviżjoni sostnuti mill-Kummissjoni.
Permezz ta’ żewġ deċiżjonijiet ta’ implimentazzjoni tas-27 ta’ Novembru 2023, il-Kummissjoni ffissat l-ammont ta’ din it-tariffa applikabbli, għas-sena 2023, għal Facebook u Instagram, minn naħa, u għal TikTok, min-naħa l-oħra (
2
). Dan l-ammont ġie ddeterminat, konformement mat-tieni subparagrafu tal-Artikolu 43(3) tar-Regolament DSA, billi ġie segwit il-metodu u l-proċeduri ddefiniti fir-Regolament Delegat 2023/1127 (
3
), b’mod partikolari fl-Artikolu 5 tiegħu. Għall-finijiet tad-determinazzjoni tal-imsemmi ammont, il-Kummissjoni segwiet metodoloġija komuni għall-PKĦ kollha u għall-magni tat-tiftix online kbar ħafna kollha, li hija annettiet ma’ kull waħda mid-deċiżjonijiet ikkontestati, sabiex tiddetermina n-NMRA tas-servizzi indikati u tqassam bejn dawn tal-aħħar it-tariffa superviżorja annwali, konformement mal-prinċipji stipulati fl-Artikolu 43 tar-Regolament DSA.
Ir-rikorrenti kkontestaw rispettivament dawn id-deċiżjonijiet quddiem il-Qorti Ġenerali billi invokaw, fost oħrajn, in-natura illegali tal-metodoloġija ta’ kalkolu tan-NMRA, sa fejn il-Kummissjoni eżerċitat is-setgħa delegata tagħha permezz ta’ atti ta’ implimentazzjoni individwali.
Il-kunsiderazzjonijiet tal-Qorti Ġenerali
Il-Qorti Ġenerali eżaminat qabelxejn jekk ir-Regolament DSA jippermettix l-użu ta’ metodoloġija komuni ta’ kalkolu tan-NMRA qabel ma evalwat jekk, f’dan il-każ, il-Kummissjoni kinitx kisret l-Artikolu 43 tal-imsemmi regolament billi adottat tali metodoloġija fl-ambitu ta’ att ta’ implimentazzjoni.
Fl-ewwel lok, hija kkonstatat li ebda dispożizzjoni tar-Regolament DSA jew tar-Regolament Delegat 2023/1127 ma tipprekludi lill-Kummissjoni milli ssegwi metodoloġija partikolari għall-kalkolu tan-NMRA. Barra minn hekk, hija rrilevat li l-element rilevanti għall-ħtiġijiet tal-applikazzjoni tal-Artikolu 43 tar-Regolament DSA ma huwiex in-NMRA f’termini assoluti ta’ kull servizz indikat, iżda l-valur relattiv tiegħu b’mod proporzjonali għal dawk tas-servizzi l-oħra indikati.
F’dan il-każ, il-Qorti Ġenerali qieset li l-Kummissjoni setgħet validament tiddubita jekk il-metodi kollha ta’ kalkolu tan-NMRA użati mid-diversi fornituri kinux koerenti, iktar u iktar peress li hija ma kellhiex data ta’ wħud minnhom. Minn dan isegwi li hija kellha raġun tuża metodoloġija komuni għall-finijiet ta’ trasparenza u ta’ ugwaljanza fit-trattament tal-imsemmija fornituri, fid-dawl tal-fatt li, skont l-Artikolu 43 tar-Regolament DSA, it-tqassim tal-ispejjeż ta’ superviżjoni għandu jkun proporzjonali għan-NMRA ta’ kull servizz indikat.
Barra minn hekk, peress li mill-formulazzjoni tat-tieni subparagrafu tal-Artikolu 4(2) tar-Regolament Delegat 2023/1127 jirriżulta li dan ma jimponi ebda ġerarkija bejn it-tliet sorsi ta’ informazzjoni indikati, sa fejn dawn huma ppreżentati b’mod ċar bħala li jipproċedu fuq bażi alternattiva, il-Kummissjoni ma kinitx obbligata tipprivileġja jew tinjora xi wieħed minnhom. Għaldaqstant, il-Kummissjoni ġustament iddeċidiet li tibbaża ruħha fuq kull informazzjoni oħra li hija kellha, fis-sens tal-imsemmija dispożizzjoni.
Fit-tieni lok, il-Qorti Ġenerali nnotat li mill-istruttura ġenerali u mill-għanijiet tar-Regolament DSA jirriżulta li l-kunċett ta’ “NMRA” għandu jinftiehem b’mod uniformi u koerenti, indipendentement mill-kuntest u mill-iskop ta’ implimentazzjoni tiegħu. Fil-fatt, kieku l-intenzjoni tal-leġiżlatur kienet li jipprevedi sistemi legali distinti skont jekk l-iskop tal-użu tan-NMRA kienx l-indikazzjoni ta’ servizz bħala wieħed li jaqa’ taħt il-PKĦ jew il-magni tat-tiftix online kbar ħafna jew id-determinazzjoni tat-tariffa superviżorja, huwa kien jipprevedi dan espressament b’termini ċari u preċiżi.
Fid-dawl tal-kunsiderazzjonijiet preċedenti, il-Qorti Ġenerali ddeċidiet li għalkemm il-Kummissjoni kellha ċertament id-dritt li tadotta metodoloġija komuni ta’ kalkolu tan-NMRA, hija madankollu ma setgħetx tevita l-istħarriġ tal-proċedura ta’ adozzjoni tal-atti delegati, kif previst, b’mod partikolari, fl-Artikolu 87(4) u (6) tar-Regolament DSA, billi sempliċement tannetti din il-metodoloġija komuni ma’ kull att ta’ implimentazzjoni.
F’dan ir-rigward, għalkemm huwa veru li, kuntrarjament għall-Artikolu 33(3) tar-Regolament DSA, l-Artikolu 43 ta’ dan l-istess regolament ma jirrigwardax espliċitament l-adozzjoni ta’ att delegat sabiex tiġi stabbilita l-metodoloġija ta’ kalkolu tan-NMRA, xorta jibqa’ l-fatt li l-imsemmi artikolu jimponi fuq il-Kummissjoni obbligu li tiżgura li t-tariffi superviżorji annwali jkunu proporzjonati man-NMRA ta’ kull servizz indikat filwaqt li tistabbilixxi l-metodoloġija u l-proċeduri li għandhom jintużaw għad-determinazzjoni tagħhom fl-ambitu ta’ att delegat u mhux ta’ att ta’ implimentazzjoni.
Fi kliem ieħor, minn interpretazzjoni kuntestwali u sistematika tad-dispożizzjonijiet rilevanti tar-Regolament DSA jirriżulta li, għalkemm ma jirreferix b’mod espliċitu għall-metodoloġija msemmija fl-Artikolu 33 tar-Regolament DSA, l-Artikolu 43 ta’ dan l-istess regolament joħloq rabta espliċita bejn il-metodu ta’ determinazzjoni tat-tariffi superviżorji annwali, li jista’ jiġi stabbilit biss bl-adozzjoni ta’ att delegat, u n-NMRA tas-servizzi indikati li fid-dawl tagħhom it-tariffi għandhom jiġu ddeterminati. Konsegwentement, il-metodoloġija użata għall-kalkolu tan-NMRA hija inerenti għad-determinazzjoni tat-tariffa superviżorja u għandha titqies li tikkostitwixxi element essenzjali u indispensabbli ta’ din tal-aħħar.
Fit-tielet lok, il-Qorti Ġenerali qieset li, peress li l-kalkolu tan-NMRA huwa element essenzjali u indispensabbli għad-determinazzjoni tat-tariffa, l-obbligu tal-Kummissjoni, previst mill-Artikolu 43(4) tar-Regolament DSA, li tiffissa, “fid-dettall”, f’att delegat, il-metodu u l-proċeduri għad-determinazzjoni tat-tariffi jwassal, impliċitament, iżda neċessarjament, għall-obbligu li jiġu stabbiliti f’tali att, tal-inqas, elementi suffiċjentement iddettaljati tal-metodu ta’ kalkolu tan-NMRA.
Fi kwalunkwe każ, din id-dispożizzjoni tal-aħħar timponi fuq il-Kummissjoni, essenzjalment, li tippreċiża u tikkonkretizza r-Regolament DSA billi tiżviluppa f’att delegat dettalji li ma ġewx iddefiniti mil-leġiżlatur. Issa, sa fejn, fir-Regolament Delegat 2023/1127, il-Kummissjoni sempliċement tindika, b’mod ġenerali, tliet sorsi ta’ informazzjoni, jiġifieri d-data kkomunikata mill-fornitur skont l-Artikolu 24(2) tar-Regolament DSA, l-informazzjoni mitluba skont l-Artikolu 24(3) ta’ dan ir-regolament u kull informazzjoni oħra għad-dispożizzjoni tagħha, ma setax jitqies li l-Kummissjoni osservat l-Artikolu 43(4) tar-Regolament DSA.
F’dawn iċ-ċirkustanzi, il-Qorti Ġenerali ddeċidiet li, peress li n-NMRA huwa kemm element essenzjali tal-metodu ta’ determinazzjoni tat-tariffa superviżorja kif ukoll kunċett li għandu jinftiehem b’mod uniformi u koerenti fir-Regolament DSA kollu, mill-Artikolu 43(3) ta’ dan ir-regolament, moqri flimkien mal-Artikolu 33(3) tal-imsemmi regolament, jirriżulta li, billi adottat il-metodoloġija ta’ kalkolu tan-NMDA f’att ta’ implimentazzjoni u mhux f’att delegat, il-Kummissjoni kisret l-Artikolu 43(3), (4) u (5) u l-Artikolu 87 tal-istess regolament. Għaldaqstant, hija annullat id-deċiżjonijiet ikkontestati.
Madankollu, il-Qorti Ġenerali ddeċidiet li żżomm l-effetti tagħhom sakemm jittieħdu l-miżuri neċessarji għall-eżekuzzjoni tas-sentenzi tal-Qorti Ġenerali, u dan fi żmien raġonevoli li ma setax jaqbeż tnax-il xahar mill-jum li fih l-imsemmija sentenzi jkunu saru definittivi.
Fil-fatt, fid-dawl tar-raġunijiet li kienu jiġġustifikaw l-annullament tad-deċiżjonijiet ikkontestati, il-Qorti Ġenerali qieset li l-Kummissjoni ma kinitx ser tkun f’pożizzjoni li tadotta deċiżjonijiet ġodda li jimponu l-ħlas tat-tariffa superviżorja fuq ir-rikorrenti mingħajr ma tistabbilixxi minn qabel il-metodoloġija għall-kalkolu tan-NMRA permezz ta’ att delegat. Għalhekk, deċiżjonijiet ġodda li jistabbilixxu t-tariffi superviżorji għas-sena 2023 setgħu jittieħdu biss, skont il-każ, wara emenda tar-Regolament Delegat 2023/1127 jew wara l-adozzjoni ta’ att delegat ġdid li jistabbilixxi l-metodoloġija għall-kalkolu tan-NMRA. Konsegwentement, iċ-ċaħda tat-talba għaż-żamma tal-effetti tad-deċiżjonijiet ikkontestati setgħet tippreġudika ċ-ċertezza legali u l-implimentazzjoni tajba tal-kompiti ta’ sorveljanza li r-Regolament DSA jafda lill-Kummissjoni.
(
1
)	Fis-sens tal-Artikolu 33(4) tar-Regolament (UE) 2022/2065 tal-Parlament Ewropew u tal-Kunsill tad-19 ta’ Ottubru 2022 dwar Suq Uniku għas-Servizzi Diġitali u li jemenda d-Direttiva 2000/31/KE (l-Att dwar is-Servizzi Diġitali) (ĠU 2022, L 277, p. 1, iktar ’il quddiem ir-“Regolament DSA”).
(
2
)	Deċiżjoni ta’ Implimentazzjoni tal-Kummissjoni C(2023) 8176 final tas-27 ta’ Novembru 2023 li tistabbilixxi l-ammont tat-tariffa superviżorja applikabbli għal Facebook u għal Instagram skont l-Artikolu 43(3) tar-Regolament (UE) 2022/2065 tal-Parlament Ewropew u tal-Kunsill u d-Deċiżjoni ta’ Implimentazzjoni tal-Kummissjoni C(2023) 8173 final tas-27 ta’ Novembru 2023 li tistabbilixxi l-ammont tat-tariffa superviżorja applikabbli għal TikTok skont l-Artikolu 43(3) tar-Regolament (UE) 2022/2065 tal-Parlament Ewropew u tal-Kunsill.
(
3
)	Regolament Delegat tal-Kummissjoni (UE) 2023/1127 tat-2 ta’ Marzu 2023 li jissupplimenta r-Regolament (UE) 2022/2065 tal-Parlament Ewropew u tal-Kunsill bil-metodoloġiji u l-proċeduri dettaljati rigward it-tariffi superviżorji imposti mill-Kummissjoni fuq fornituri ta’ pjattaformi online kbar ħafna u magni tat-tiftix online kbar ħafna (ĠU 2023, L 149, p. 16).